สวัสดีค่ะอยากสอบถามค่ะ เป็นประจำเดือน2ครั้ง/เดือนมา2เดือนแล้ว เดือนล่าสุดมีเลือดออกระปริบกระปรอย ระยะเวลา7วัน หายไป3วัน ก็มีเลือดออกมากระปริบกระปรอยเหมือนเดิม ไม่เคยทานยาคุมค่ะ กลัวว่าจะเป็นอะไรไม่สะบายใจเลยค่ะ
สวัสดีค่ะ หากมีระยะห่างระหว่างรอบประจำเดือนที่น้อยกว่า 21 วัน (นับจากวันแรกของประจำเดือนในรอบก่อน จนถึงก่อนวันแรกของประจำเดือนในรอบถัดไป) ก็จะถือว่ามีระยะห่างระหว่างรอบประจำเดือนที่สั้นกว่าปกติ รวมถึงการที่มีเลือดออกกะปริดกะปรอยระหว่างรอบเดือน ก็จะถือเป็นอาการเลือดออกจากช่องคลอดผิดปกติ โดยอาจเกิดจาก- มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม แท้งไม่ครบ ครรภ์ไข่ปลาอุก เป็นต้น แต่มักมีอาการปวดท้องน้อยร่วมด้วย- มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย- มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น มักพบในหญิงวัยกลางคนขึ้นไป- มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย- ผลจากการใช้ยาฮอร์โมนต่างๆ เช่น ยาสตรี สมุนไพร อาหารเสริมต่างๆ เป็นต้น- การผลิตฮอร์โมนของรังไข่ผิดปกติหากที่ผ่านมาได้มีเพศสัมพันธ์ แนะนำควรลองตรวจหาการตั้งครรภ์ดูด้วยค่ะ หากตรวจไม่พบ และยังคงมีประจำเดือนมาผิดปกติ รวมถึงมีเลือดออกกะปริดกะปรอยมบ่อยๆ อีก แนะนำควรไปพบสูติ-นรีแพทย์เพื่อตรวจหาและรักษาให้เลือดหยุดไหล ไม่ควรปล่อยไว้ เพราะการมีเลือดออกบ่อยๆ จะทำให้เกิดภาวะโลหิตจางตามมาได้ค่ะ